open-index/open-wikipedia-markdown huggingface dataset:
הליגה המקצועית של IFBB

שמאל|ממוזער|250px
**הליגה המקצועית של [[IFBB]]** (באנגלית :**IFBB Professional League**) נוסדה בשנת 2005 כתוצאה מהתרבות תחרויות פיתוח הגוף של הפדרציה הבינלאומית של פיתוח הגוף.

בשנת 1946 ייסדו בן וג'ו וידר את ארגון IFBB, בשנת 1965 יצר ג'ו וידר את התחרות המקצועית הראשונה של הארגון מר אולימפיה. בשנת 1978 תחרות לילה של אלופים הראשונה נערכה בניו יורק. בשנת 1980 יצר ג'ו וידר את התחרות מיס אולימפיה. בשנת 1987 עבר חלק מ-IFBB מפתחי גוף ארגון מחדש וקיבל את השם החדש "IFBB-המחלקה המקצועית". ב-1989 התאחדו ארנולד שוורצנגר וג'ים לורימר ויצר את התחרות ארנולד קלאסיק. ב-1990 יצר ג'ון באליק את איש הברזל. ב-1995 ג'ו וידר יצר את פיטנס אולימפיה, וב-2003 את פיגר אולימפיה. בשנת 2005. הפכה המחלקה המקצועית של IFBB ל**ליגה המקצועית של IFBB** באופן רשמי.

בשנת 2006 היו למעלה מ-40 תחרויות פיתוח גוף של ארגון IFBB וסכום כל הפרסים המחולקים היה בשווי 1.6 מיליון דולר.

## קישורים חיצוניים
* 
* ההיסטוריה של IFBB בקצרה 

קטגוריה:ארגוני ספורט
ג'ק גרינוול

**ג'ון ריצ'רד "ג'ק" גרינוול** (באנגלית: **John Richard "Jack" Greenwell**; 1884–1942) היה כדורגלן ומאמן כדורגל אנגלי שהתפרסם כשהיה שחקן ומאמן בברצלונה.

## קריירה
גרינוול שיחק במדי קרוק טאון, קבוצה מצפון מזרח אנגליה, ובברצלונה בתחילת המאה ה-20. את הבכורה בברצלונה ערך ב-1912 במשחק מול נבחרת ספרד. גרינוול היה שותף לזכיית הקבוצה באליפות קטלוניה פעמיים, בעונות 1912/1913 ו-1915/1916. בנובמבר 1913 כבש שער בניצחון ברצלונה 0 - 7 על יריבתה ריאל מדריד בביתה, יריבות שלימים תיוודע בשם "הקלאסיקו".

הוא פרש ממשחק ב-1916, כשלרשותו 96 הופעות ו-12 שערים במדי ברצלונה, ולאחר שג'ון בארו פוטר ממשרת האימון באותה שנה, מונה על ידי נשיא המועדון ז'ואן גאמפר להיות מאמנה הרשמי הראשון של ברצלונה. הוא אימן את הקבוצה שבע שנים רצופות, עד 1924, למרות קריאות אוהדים שיפוטר משום שניסה להציב את פאולינו אלקנטרה בעמדת הבלם. הוא היה אחראי על הקבוצה בתחילת עידן הזהב הראשון שלה. תחתו שיחקו כדורגלנים מפורסמים כגון ריקארדו סאמורה וז'וזפ סמיטייר שגרינוול היה האחראי על הבאתם, ואלקנטרה, אמילי סאז'י-ברבה ופרנץ פלאטקו. הקבוצה זכתה עם גרינוול כמאמן בחמש אליפויות קטלוניה ופעמיים בגביע המלך.

בעקבות סכסוך עם ההנהלה ב-1924, עזב גרינוול את המועדון ועבר לקבוצה השנייה מהעיר ברצלונה - אספניול. הוא היה מאמנה בעונה הראשונה של לה ליגה, בה הקבוצה לא הצליחה וסיימה במקום השביעי בלבד. עם זאת, עונה זו הייתה הצלחה במסגרות האחרות - אספניול זכתה באליפות קטלוניה ולראשונה בגביע המלך ב-1929, לאחר ניצחונות על האלופה ברצלונה בחצי הגמר ועל ריאל מדריד בגמר. גרינוול עזב את הקבוצה בתום העונה הבאה, שהסתיימה ללא זכייה בתארים.

ב-1931 שב גרינוול לברצלונה בזכות שכנוע של נשיא המועדון. הוא אימן את מועדונו הקודם במשך שנתיים, בהן התואר היחיד שבו זכה המועדון היה אליפות קטלוניה ב-1932.

בסוף עונת 1932/1933 הצטרף לוולנסיה. בליגה, סיימה הקבוצה במקום השביעי. גרינוול הוביל את הקבוצה לזכייה ב'אליפות ולנסיה' ולגמר הגביע הספרדי. בגמר הפסידה ולנסיה 2-1 לריאל מדריד, ששיחקו בה חבריו בברצלונה בעבר, סמיטייר וסאמורה.

ב-1939 עבר לפרו, שם אימן הן את אוניברסיטריו דה דפורטס והן את הנבחרת הלאומית. גרינוול עזר לקבוצה לזכות באליפות ליגת העל הפרואנית, ולנבחרת לזכות בקופה אמריקה של אותה שנה שנערכה על אדמת פרו. בטורניר השתתפו חמש נבחרות בלבד - נבחרת צ'ילה, נבחרת אקוודור, נבחרת פרגוואי, פרו ונבחרת אורוגוואי. בטורניר שיחקו כל הנבחרות אחד כנגד השנייה. נבחרות פרו ואורוגוואי נפגשו במחזור החמישי לאחר ששתיהן צברו שלושה ניצחונות, לכן המפגש נחשב למשחק הגמר של הטורניר. במשחק ניצחה נבחרת פרו 2 - 1, ובכך זכתה באליפות.

## קישורים חיצוניים

* ג'ק גרינוול באתר הרשמי של ברצלונה

קטגוריה:קשרי כדורגל אנגלים
קטגוריה:כדורגלנים אנגלים
קטגוריה:כדורגלני ברצלונה
קטגוריה:מאמני כדורגל אנגלים
קטגוריה:מאמני ספורטינג חיחון
קטגוריה:מאמני ברצלונה (כדורגל)
קטגוריה:מאמני אספניול
קטגוריה:מאמני מיורקה
קטגוריה:מאמני ולנסיה
קטגוריה:מאמני אוניברסיטריו דה דפורטס
קטגוריה:מאמני נבחרת פרו בכדורגל
קטגוריה:מאמני אינדפנדיינטה סנטה פה
קטגוריה:בריטים שנולדו ב-1884
קטגוריה:בריטים שנפטרו ב-1942
ארץ הצ'וקצ'ים

ממוזער|שמאל|250px|ציור של משפחה צ'וקצ'ית
**ארץ הצ'וקצ'ים** (ברוסית: **Чукотка**) הוא ספרו של טיכון סיומושקין, סופר ומורה סובייטי, שנשלח בשנות העשרים של המאה ה-20 להקים בית ספר סובייטי לילדי הצ'וקצ'ים בטונדרה שבמחוז הקוטב. כמי שביקר ושהה פעמים אחדות במחנות הצ'וקצ'ים, היה סיומושקין היחיד שידע לדבר בלשונם, ולכן עמד בראש המשלחת, שייעודה היה לאסוף ילדים בני 8 עד 12 מן ה"יאראנגות" של משפחותיהם, להביאם אל פנימיית בית הספר וללמדם שם רוסית, השכלה כללית ומנהגי האדם הסובייטי המודרני.

בספר מתוארים תפקידיהם של סיומושקין ועוזריו שהיו קשים ומאתגרים, החל בצורך לשכנע את הצ'וקצ'ים להיפרד מילדיהם האהובים ולשלוח אותם לעשות חודשים ארוכים בין אנשים, שאינם יודעים את שפתם ואינם מכירים את מנהגיהם, בעולם זר ומוזר להם. המשימה לא הייתה קלה, אבל בעזרת זקן השבט וראש הוועד המקומי, שניהם אהובים ומכובדים בקרב בני עמם, הצליחו סיומושקין ואנשיו להביא כמה עשרות ילדים אל בית ספרם ולהתחיל במשימה הקשה פי כמה - להרגיל את הילדים אל חייהם החדשים, להתגבר על פחדיהם, געגועיהם הביתה וחשדנותם הטבעית. ההורים המודאגים באו לבקר את ילדיהם, להפיג את חששותיהם מיחס בלתי הוגן, שמא יכו את הילדים לטעת בהם משמעת, ישבו עם ילדיהם בחדרי הכיתות והשתאו לקטנים אלה, שמבינים את דברי המורה ומצליחים "לדבר על נייר", ואפילו מסתגלים לפלאי פלאים כמו ראינוע ומטוס.

מאבקם הקשה ביותר של סיומושקין ועוזריו היה בשאמאנים - רופאי אליל, שקיימו בידיהם את כוחם ועושרם תוך ניצול פחדיהם של הצ'וקצ'ים והאמונות הטפלות השולטות בחייהם. הרוסים ניצלו כל הזדמנות להוכיח לצ'וקצ'ים, כי השאמאנים מזיקים ואינם מועילים להם, ופתחו בשכנועם, כי ב"יאראנגה" הלבנה של בית הספר אין שליטה לרוחות הרעות ואין צורך בשאמאנים שיגנו על ילדיהם הרכים מפגיעתן.

בספרו מתאר סיומושקין את ההסתגלות ההדדית של הצ'וקצ'ים אל הרוסים ולהפך, את הכבוד ההדדי, האמון והחיבה המתפתחים בין שני הצדדים, שבמרכזם טובת הילדים. הספר זרוע התייחסויות לשלטון הסובייטי החדש ולטובה הרבה שהוא מביא לשבטי הצפון הנידחים, אבל אין בו התנשאות, פטרונות או זלזול. המורים והרופא מתפעלים מכישרונותיהם הטבעיים של הילדים ומן היחסים השוררים בינם לבין משפחותיהם ובני שבטם, בד בבד עם מאמציהם להקנות להם ידע וכישורים חדשים. הספר מגלה לקוראים עולם שאינו מוכר להם, קדום, ששינה מאז את פניו וכבר איננו קיים, ובזה ייחודו.

"ארץ הצ'וקצ'ים" יצא לאור בעברית בתרגומו של אברהם שלונסקי בהוצאת ספרית פועלים (הקיבוץ הארצי) בשנת 1945.

## ראו גם
*טיכון סיומושקין
*צ'וקצ'ים

קטגוריה:ספרים רוסיים
ארסוף קדם

**ארסוף קדם** הוא יישוב יהודי לא-מוכר הנמצא דרומית לקיבוץ שפיים. כביש סלול בצמוד לכביש החוף מוביל אליו משפיים. המקום שייך למועצה האזורית חוף השרון, אם כי עד היום הוא אינו מוכר רשמית כיישוב ואינו מופיע במפות ישראל.

## היסטוריה
בשנת 1935 רכש קורט מנהיים, עולה מגרמניה, כ-20 דונם דרומית לקיבוץ שפיים מחברת אחוזה א' (שייסדה את רעננה) בעקבותיו רכשו אנשים נוספים קרקעות באזור. התושבים עסקו בחקלאות פרטית, בשיווק ישיר לשווקים בתל אביב. ב"מדריך ארץ ישראל" של זאב וילנאי משנת 1941 נקרא מקום זה בשם **שכונת ארסוף**.

לאחר קום המדינה, כשהוקמה המועצה האזורית חוף השרון, מנעו מאנשיה את ההכרה במקום כיישוב ישראלי מן המניין. תושבי המקום היו שייכים לרשפון אך לא הייתה להם זכות לבחור ולהיבחר לוועד המקומי. החל מ-1997 נקבעה להם בבג"ץ זכות לנציג נפרד במליאת המועצה האזורית חוף השרון.

שירותים בסיסיים כמו חשמל, מים, דואר, קבורה, בריאות וחינוך, תושבי המקום קיבלו רק לאחר התדיינויות בבתי משפט ופסיקות בג"ץ.

לאחר הקמת שכונת היוקרה ארסוף, ניתן למקום השם **ארסוף קדם** למרות שאינו מופיע במפה ולא מוכר על ידי מינהל מקרקעי ישראל.

תוכנית המתאר האחרונה מסווגת את המקום כשמורת טבע. משמעות ההחלטה היא שאין כל אפשרות לבנות במקום או להרחיב בתים קיימים. אין במקום שום שירותים מוניציפליים פרט לאיסוף אשפה, אין תאורת רחוב, אין שום מבנה ציבורי או פיתוח סביבתי ציבורי, אין מערכת ביוב, אין אפשרות לקבל רישיון עסק המחליף את החקלאות כמקובל בקיבוצים ובמושבים.

במקום כ-40 יחידות דיור, עם קרוב ל-100 נפשות. שטח המקום כ-1400 דונם מתוכם כ-80 דונם שטח בנוי. ניתן לראות את בתי היישוב בעת נסיעה בכביש החוף (כביש 2). הכניסה למקום היא מן הכיכר המובילה ליישובים שפיים וארסוף.

בשנת 2022 המועצה האזורית חוף השרון אישרה תקציב להכנת תב"ע תוכנית בניין עיר (תב"ע). המדינה התנגדה אז בשל המדיניות שלה לעבות יישובים קיימים ולא להקים יישובים חדשים על מנת לשמור על שטחים פתוחים.

## אתרי תיירות ביישוב
*"פארק דינה", על שם אחת התושבות שנפטרה בדמי ימיה. בפארק זה מציגה קבוצת אמנים בשם "הגלריה הירוקה", שחלקם גרים במקום, את עבודותיהם בגלריה פתוחה על שטח נרחב.
*גן בוטני ובו עשרות עצים, בהם עצים טרופיים נדירים. הגן ניטע על ידי דניאל מנהיים, בנו של מייסד המקום ואפשר לסייר בו בתיאום מראש.

## הגלריה הפתוחה

Arsuf_Kedem2.jpg|עבודת אבן על רקע בתי היישוב
Arsuf_Kedem1.jpg|"העץ הנדיב"
Arsuf_Kedem3.jpg|"ניקוי ראש"


## קישורים חיצוניים

* אתר "הגלריה הירוקה" בארסוף קדם
* 
* 
* ענת ג'ורג'י, לדני מנהיים יש 20 דונם בין ארסוף לשפיים - והם לא שווים אפילו שקל אחד, דה-מרקר, 1 באוקטובר 2021
* דני דגן, ההתנחלות היקרה בארץ - על שפת הים, כאן 11, 20 בינואר 2023
* 
* המאבק לעצירת הגזל בארסוף קדם

## הערות שוליים

קטגוריה:ארסוף
קטגוריה:יישובים בלתי מוכרים
קטגוריה:ישראל: שכונות
קטגוריה:מועצה אזורית חוף השרון
קטגוריה:יישובי המועצה האזורית חוף השרון
קטגוריה:יישובים שהוקמו ב-1935
קטגוריה:שביל ישראל
גארט הרדין

**גארט ג'יימס הרדין** (באנגלית: **Garrett James Hardin**; 21 באפריל 1915 – 14 בספטמבר 2003) היה מדען אמריקאי בולט בתחום האקולוגיה והיבטיה המוסריים. ב-1968 התפרסם לאחר שפרסם מאמר בשם "הטרגדיה של נחלת הכלל" שעסק בבעיית ניהול משאבי הטבע הציבוריים בכדור הארץ. בהזדמנויות שונות עורר הרדין את זעמן של קבוצות שונות באקדמיה ובחברה האמריקאית בעקבות עמדות קיצוניות ולא תקינות פוליטית שביטא בפומבי.

## ביוגרפיה
הרדין נולד בדאלאס שבטקסס. בגיל ארבע חלה בשיתוק ילדים והחלים אך היה מוגבל בתנועותיו, דבר שהשפיע על נטייתו לתחום העיוני. אביו היה סוכן של חברת רכבות והמשפחה העבירה את מקום מגוריה מספר פעמים. את רוב ילדותו עשה הרדין בחווה חקלאית במיזורי והתנסותו בחיי החווה חסרי הרחמים השפיעה כנראה על תפיסת עולמו.

ב-1932 קיבל מלגה מאוניברסיטת שיקגו וב-1936 השלים תואר ראשון בזואולוגיה ובמקביל למד גם מוזיקה. ב-1941 קיבל תואר דוקטור במיקרוביולוגיה מאוניברסיטת סטנפורד. ב-1946 עבר לאוניברסיטת קליפורניה בסנטה ברברה לסגל המחלקה למדעי הביולוגיה. ב-1963 נתמנה לפרופסור ל"אקולוגיה אנושית" (Human Ecology). ב-1978 פרש ממשרתו האקדמית באוניברסיטת קליפורניה בסנטה ברברה. בשנות ה-50 היה אחד מראשוני "החברה לחקר מערכות כלליות" שעסקה בחקר מערכות (Systems science).

נושא מרכזי בקריירה שלו, שחזר ברבות מעבודותיו, היה בעיית ריבוי האוכלוסין. דבר זה הביאו לכתיבה על נושאים שהיו שנויים במחלוקת בארצות הברית כמו הפלות (שהביאו לכך שנמתחה עליו בקורת מצד הימין הפוליטי) והגירה וסוציוביולוגיה (שהביאו לכך שהשמאל הפוליטי מתח עליו בקורת). במאמריו אף עסק באתיקה של שימור הסביבה ובבריאתנות.

ב-1994 היה הרדין אחד מ-52 הפרופסורים שחתמו על המאמר "Mainstream Science on Intelligence", שהתפרסם בוול סטריט ג'ורנל ונכתב על ידי לינדה גוטפרדסון. המאמר הגן על הממצאים אודות "אינטליגנציה וגזע" שהוצגו בספר השנוי במחלוקת "עקומת הפעמון".

הרדין ואשתו ג'יין היו חברים באגודה שחבריה האמינו בזכותם של פרטים לקבוע את מועד מותם. הם התאבדו יחד בביתם שבסנטה ברברה בספטמבר 2003, זמן קצר לאחר שחגגו את יום נישואיהם ה-62, כשהוא בן 88 והיא בת 81.

## ראו גם
*האתיקה של סירת ההצלה

## קישורים חיצוניים
* גארט הרדין סוסייטי
* מאמר אודות הרדין ב"אמריקן סיינטיסט"

## הערות שוליים

קטגוריה:אמריקאים ילידי טקסס
קטגוריה:דאלאס: אישים
קטגוריה:מדענים אמריקאים
קטגוריה:מתאבדים: מדענים
קטגוריה:מתאבדים אמריקאים
קטגוריה:בוגרי אוניברסיטת שיקגו
קטגוריה:בעלי תואר דוקטור מאוניברסיטת סטנפורד
קטגוריה:סגל אוניברסיטת קליפורניה בסנטה ברברה
קטגוריה:אמריקאים שנולדו ב-1915
קטגוריה:אמריקאים שנפטרו ב-2003
קטגוריה:חשיבה מקיימת
פיליפ השלישי, מלך צרפת

**פיליפ השלישי "הנועז"** (בצרפתית: **Philippe Trois le Hardi**; 3 באפריל 1245 – 5 באוקטובר 1285), בן לשושלת הקאפטינגים, מלך על צרפת מ-1270 עד מותו. פיליפ זכה לכינוי "הנועז" משום שניחן בגבורה וגילה אומץ לב בקרב.

פיליפ היה בנם של לואי התשיעי מלך צרפת ושל מרגריט מפרובאנס. ב-28 במאי 1262 הוא נשא לאישה את איזבלה מאראגון (1247–1271). ב-1270 מת המלך לואי התשיעי, ופיליפ ירש את הכתר בשם פיליפ השלישי. לפיליפ ולאיזבלה מאראגון נולדו ארבעה ילדים. איזבלה מתה והיא בת 24 בלבד. ב-21 באוגוסט 1274 נשא פיליפ השלישי לאישה את מארי מברבנט (1254–1321) ולהם נולדו שלושה ילדים נוספים.

## הכתרתו ומלכותו
ב-1270 ליווה פיליפ את אביו, המלך לואי התשיעי, במסע הצלב השמיני (לתוניסיה), אך המלך לואי חלה בדיזנטריה ומת בתוניסיה ב-25 באוגוסט של אותה שנה, ועם מותו הוכרז פיליפ כמלך צרפת. באמצעות דודו, שארל הראשון, מלך נאפולי וסיציליה, הגיע פיליפ להסכם על הפוגה בקרבות עם המורים בתוניסיה, מה שאיפשר לו לחזור לצרפת. ב-12 באוגוסט 1271 נמשח והוכתר פיליפ השלישי למלך צרפת.

המלך פיליפ השלישי היה נעים הליכות ונחבא אל הכלים. הוא סמך על עצות מקורביו, ובעיקר על אלה של דודו שארל הראשון, מלך נאפולי וסיציליה. פיליפ השלישי ירש מדודו אלפונס מפואטייה הרוזן מטולוז, את מחוז פואטו שבמערב צרפת וחלק ממחוז אוברן שבדרום צרפת, שהפכו לנחלותיו של מלך צרפת.

ב-1282 פרץ מרד בסיציליה נגד השלטון הצרפתי בראשותו של שארל הראשון, מלך נאפולי וסיציליה.
אנשי סיציליה קראו לעזרתם את פדרו השלישי, מלך אראגון, שכבש את סיציליה מידי שארל. ב-1285 הטיל פיליפ השלישי מצור על העיר גרונה שבקטלוניה, אך ללא הצלחה (26 ביוני - 7 בספטמבר). נסיגתו הייתה הרת אסון בשל מגפה שתקפה את האזור ובגלל מחסור באספקה. ב-5 באוקטובר 1285 נפטר המלך פיליפ השלישי בעיר פרפיניאן שבדרום צרפת, ובנו פיליפ ירש את הכתר בשם פיליפ הרביעי.

## ילדיו
### ילדיו מאשתו איזבלה מאראגון
* לואי (1265 - 1276), הורעל, ככל הנראה בידי אמו החורגת.
* פיליפ הרביעי (1268 - 1314), ירש את כסאו של אביו לאחר מותו.
* רובר (1269 - 1271).
* שארל, רוזן ולואה (1270 - 1325), הרוזן הראשון מבית ולואה. אבי המלך פיליפ השישי.

### ילדיו מאשתו מארי מבראבנט
* לואי, רוזן אברו (1276–1319).
* מרגריט (1279–1318), הייתה אשתו השנייה של אדוארד הראשון, מלך אנגליה.
* בלאנש (1282–1305), נישאה לרודולף הראשון, מלך בוהמיה.

## אילן יוחסין

## קישורים חיצוניים

* 
* 

קטגוריה:השושלת הקפטינגית
קטגוריה:מלכי צרפת מהמאה ה-13
קטגוריה:אישים הקבורים בבזיליקת סן-דני
קטגוריה:ילידי 1245
קטגוריה:נפטרים ב-1285
מונספל

שמאל|ממוזער|250px|סולן הלהקה פרננדו ריביירו בהופעת הלהקה, 2007
**מונספל** (**Moonspell**) היא להקת מטאל גותי פורטוגזית שהוקמה בשנת 1989 תחת השם Morbid God. בשנת 1992 הוחלף השם למונספל. הלהקה הוציאה מיני-אלבום (EP) ראשון ב-1994, ושנה לאחר מכן את אלבומה הראשון, Wolfheart, שזכה להצלחה רבה בפורטוגל ובגרמניה. הלהקה הוציאה 9 אלבומי אולפן, אלבום אוסף אחד, DVD מהופעות ומספר וידאו-קליפים. במספר אלבומים של הלהקה, כמו Wolfheart מ-1995 ו-Under Satanæ מ-2007, היא מוסיפה אלמנטים של בלאק מטאל לצד המטאל הגותי הידוע שהיא מנגנת.

## חברי הלהקה

* פרננדו ריביירו (שירה)
* מיגל גספר (תופים)
* ריקרדו אמורים (גיטרה)
* פדרו פאיקסו (קלידים וגיטרה)
* איירס פריירה (גיטרה בס)

## דיסקוגרפיה

## קישורים חיצוניים

* 

קטגוריה:להקות מטאל גותי
קטגוריה:להקות בלאק מטאל
קטגוריה:זוכי פרס המוזיקה של MTV אירופה
קטגוריה:להקות שהוקמו בשנת 1992
קאני ארקנה

**קאני ארקנה** (בצרפתית: **Keny Arkana**; נולדה ב-20 בדצמבר 1982 בצרפת) היא זמרת ראפ צרפתייה-ארגנטינאית.

## ביוגרפיה
ארקנה נולדה במרסיי צרפת, להורים ארגנטינאיים. היא התחילה לכתוב שירים בגיל 12, וב-1996 לבצע אותם לפני מכריה. היא הקימה את ההרכב "Mars Patrie" ולאחר מכן את ההרכב "Etat-Major". כך צברה ניסיון במה בסצנה המחתרתית של מרסיי, עד אשר הוציאה ב-2003 דיסק דמו ראשון של Etat-Major. 

אחרי מספר הופעות סולו בפרויקטים שונים, ארקנה הוציאה תקליט EP ראשון בשם "Le missile est lancé" (בעברית: "הטיל שוגר") ב-2004. האלבום הראשון שלה, "Entre ciment et belle étoile" ("בין הבטון לכוכבים") יצא לאור באוקטובר 2006. הסינגל הראשון שלה, "La rage", שפורסם ב-2006, מתייחס בעיקר למהומות בצרפת ב-2005.

## דיסקוגרפיה
*2004 : Le missile est lancé (EP)
*2005: L'esquisse
*2006 : La rage (EP)
*2006 : Entre ciment et belle étoile (Album)
*2008 : Désobéissance (EP)

## קישורים חיצוניים

* 

קטגוריה:ראפריות צרפתיות
קטגוריה:זמרות צרפתיות
קטגוריה:צרפתיות שנולדו ב-1982
ריי מאר

**ריי מאר** (באנגלית: **Ray Meagher**; נולד ב-4 ביולי 1944) הוא שחקן אוסטרלי. מאר מוכר בעיקר בשל תפקידו כאלף סטיוארט באופרת הסבון "קרוב רחוק", אותו הוא מגלם מאז החל שידור הסדרה ב-1988. הוא נרשם בספר השיאים של גינס כשחקן שהשתתף בסדרת דרמה אוסטרלית במשך התקופה הארוכה ביותר. עמיתתו קייט ריצ'י הייתה שותפה עמו בשיא זה, עד עזיבתה את הסדרה בראשית 2008.

## ביוגרפיה
מאר גדל בחווה לגידול צאן ובקר בעיירה רומא שבמערב קווינסלנד. בגיל 9 נשלח לפנימייה בגולד קוסט. בהמשך למד בתיכון בבריזביין, והיה חבר בנבחרות הטניס, השחייה, האתלטיקה והרוגבי של בית ספרו. לאחר סיום לימודיו המשיך לשחק רוגבי במסגרת מקצוענית, ובמקביל החל לנסות את מזלו כשניגש למבחני בד שונים.

בראשית שנות ה-70 הנחה תוכנית פולק בשם "Around Folk". תפקידו הטלוויזיוני הראשון היה תפקיד אורח בסדרת המשטרה "Matlock Police" ב-1973, וב-1977 קיבל את תפקידו הקבוע הראשון, באופרת הסבון "Number 96". בהמשך גילם תפקידים נוספים בטלוויזיה ובקולנוע, הבולט שבהם בסדרת הטלוויזיה "Prisoner". 

ב-1988 החל לגלם את תפקידו של אלף סטיוארט באופרת הסבון "קרוב רחוק", אותו הוא מגלם גם כיום. מאז החל להשתתף בסדרה לא הופיע בסדרות ובסרטים נוספים, ואף דחה הצעה להשתתף בסרט הקולנוע "חתונתה של מיוריאל" בשל מחויבויותיו להפקת "קרוב רחוק".

ב-2007 גילם את דמותו של בוב במחזמר שהועלה בסידני ומבוסס על סרט הקולנוע הרפתקאותיה של פרסילה, מלכת המדבר. בשנת 2010 החל לגלם את אותו תפקיד בהפקה המקבילה של תיאטרון פאלאס הלונדוני.

## קישורים חיצוניים
 

* ריי מאר באתר ערוץ 5 הבריטי

קטגוריה:שחקני קולנוע וטלוויזיה אוסטרלים
קטגוריה:שיאני גינס
קטגוריה:אוסטרלים שנולדו ב-1944
שוהם (אבן חן מקראית)

[שמאל|ממוזער|250px|איור של החושן (מ[האנציקלופדיה היהודית)]]
**שֹׁהַם** היא האבן הרביעית בטור השני בחושן הכהן הגדול, והיא מיוחסת לשבטי בני יוסף: לשבט מנשה ולשבט אפרים.
כמו כן היו שתי אבני שוהם גדולות, על כתפות האפוד, ועליהן חקוקים שמות שבטי ישראל.

## השהם במקורות

## זיהוי

מאחר שאין במקורות פרטים מזהים של אבני החושן, הרי שאין לדעת לאיזו אבן חן התכוונו ואפילו מה היה צבעה. זיהויה של השהם שנוי במחלוקת מאז התרגומים הראשונים.

### תרגומים

* תרגום אונקלוס מתרגם **בורלא**, וכנראה הכוונה לבריל.
* תרגום השבעים מתרגם הופעות שונות של המילה שהם בתרגומים שונים. השהם של החושן מתורגם כ**בריליון** והשהם של האפוד כאיזמרגד.
* גם יוסף בן מתתיהו בחר ב**בריליון** כתרגום לשהם.
* תרגומים רבים מזהים את האבן עם כריזופראס, מלכיט או סימופאן שהוא סוג של כריזובריל המכונה '''עין החתול'''.
* תרגומים אחרים מתקופות שונות מציעים שמות רבים לזיהוי שהם: **[[ברקת|אזמרגד]]**, סרדוניקס, אוניקס וקרנליאן.
* מבחינה אטימולוגית דומה השהם לסַמְטוּ האכדית (Samtu) שהיא אבן אדומה (אולי קרנליאן), ולסוֹם האתיופית.
* תרגום המלך ג'יימס גורס אוניקס.
* גם בתרגום התנ"ך של ה-Jewish Publication Society of America משנת 1917 מופיעה אוניקס כתרגום לשהם.
* האקדמיה ללשון העברית בחרה בתרגום שהם לאקוומרין (סוג של בריל). עם זאת, התרגום המקובל הוא אוניקס.
* על פי פירושו של מהר"ל למובא בתלמוד הבבלי (בבא בתרא, ע"ה, א'), בספרו "נצח ישראל" (נ"א), הגוון של שהם דומה למים, "ומורה על חסד וטוב", מה שתומך בדעה של האקדמיה ללשון העברית.
* מכון המקדש זיהו את האבן עם אגט שחור.

### אבני חן ומינרלים המיוחסים לשהם

קובץ:Cymophane.jpg|כריזובריל - עין החתול
קובץ:Pinkmorganite.jpg|בריל
קובץ:Emerald rough 300x422.jpg|אמרלד
קובץ:Agate banded 750pix.jpg|סרדוניקס
קובץ:Onyx600ppx1.jpg|אוניקס
קובץ:Chrysopraz-tumble polished stone.jpg|כריזופראס
קובץ:Carnelian - tumble polished stone.jpg|קרנליאן
קובץ:Aquamarine P1000141.JPG|אקוומרין
קובץ:Malachit getupft.jpg|מלכיט
קובץ:Agate6 hg.jpg|אגט


## לקריאה נוספת
* מ' סברדמיש וא' משיח, **אבני חן**, הוצאת מדע אבנים יקרות
* **עולם התנ"ך**, ספר שמות, הוצאת דודזון-עתי

## קישורים חיצוניים
* אודות תרגום שמות אבני חן

קטגוריה:אבני החושן
דייוויד ניב

**דייוויד ניב** (אנגלית: **David Neave**; 1883 - ?) היה כדורגלן סקוטי.

ניב נולד בעיר ארברואת' שבסקוטלנד, והחל את הקריירה שלו במועדון פורפאר אתלטיק, משם עבר למונטרוז ומשם לארברואת'. במרץ 1904 הוא היגר דרומה והצטרף למועדון וולוויץ' ארסנל שזה עתה העפיל לליגה הבכירה. הוא שיחק בעמדת הקיצוני השמאלי, ובעונתו הראשונה (1904/1905) היה מחליפם של צ'ארלי סאטרתווייט ובובי טמפלטון, והשתתף בשלושה משחקי ליגה בלבד שהראשון מביניהם היה מול סמול הית' ב-3 בדצמבר. ניב לא היה מרוצה ממצבו, ועבר ללייטון במאי 1905. אולם, בסוף השנה הוא חזר לארסנל.

בקדנציה השנייה שלו הוא זכה ליותר הצלחה, ובתחילת עונת 1906/1907 הוא כבר היה שחקן הרכב ראשון. באותה עונה הודח המועדון בחצי גמר גביע ה-FA (הפסד לשפילד ונסדיי) וסיים במקום השביעי בליגה. ניב המשיך לשחק בארסנל במשך שלוש עונות נוספות, אם כי בעונות הללו רמת המשחק התדרדרה עד כדי כך שבעונת 1909/1910 סיים המועדון במקום ה-18; באותה עונה ניב היה מלך השערים של ארסנל, אם כי מדובר היה בחמישה שערים בלבד.

באותה תקופה נאלץ ניב לחלוק את עמדת הקיצוני השמאלי עם צ'ארלס לואיס, והוא השתתף רק במחצית מהמשחקים של ארסנל בעונה זו. הוא המשיך לשחק בשתי עונות נוספות, אך ב-1912 הפך באופן מלא למחליפו של לואיס. הוא עזב את ארסנל ביולי 1912 והצטרף למרת'יר טאון. בסך הכל הוא השתתף ב-168 משחקים במדי ארסנל, והבקיע בהם 32 שערים. לא ידוע מה עלה בגורלו לאחר ששיחק במרת'יר.

## לקריאה נוספת
* ג'ף האריס וטוני הוג, Arsenal Who's Who, Independent UK Sports, 1995 ()

קטגוריה:כדורגלנים סקוטים
קטגוריה:כדורגלני ארסנל
קטגוריה:קשרי כדורגל סקוטים
קטגוריה:בריטים שנולדו ב-1883
משתנה מתערב

בסטטיסטיקה, **משתנה מתערב** (מכונה גם **ערפלן**, **גורם מתערב** או **גורם מבלבל**; באנגלית: **Confound**, **Confounder** או **Confounding variable**) הוא משתנה חיצוני המשפיע הן על המשתנה התלוי והן על המשתנה הבלתי תלוי באופן דומה, ולפיכך עלול להוביל למסקנה מוטעית על הקשר הסיבתי ביניהם. השפעה כזו יכולה להיות חלקית או מלאה.

דוגמה להשפעה מלאה: קיים מתאם מובהק בין כמות שיער אפור לבין התקפי לב, כאשר לא מחפשים משתנה מתערב, ניתן להתרשם שצבע השיער גורם להתקפי לב או שהתקפי לב מאפירים את השיער. אולם, ההסבר המקובל הוא שאין קשר סיבתי בין השניים, אלא שקיים גורם שלישי מבלבל – גיל האדם, המשפיע לחיוב על שני המשתנים: עם הגיל מתרבות השערות האפורות וכן מתרבים גם התקפי הלב.

דוגמה להשפעה חלקית: הגיל יכול להיות משתנה מתערב במחקר שמוצא מתאם בין הרגלי תזונה לבין התקפי לב. ישנם קשרי סיבה ומסובב אחדים בין שלושת המשתנים האלה. הגיל גורם גם ללקות בלב וגם לשינוי מסוים בהרגלי התזונה. חלק מההבדלים בין תזונתם של אנשים גורמים להבדלים בתפקוד הלב שלהם. לכן, כאשר משווים את הרגלי התזונה של קבוצת אנשים שלקתה בליבה עם הרגלי התזונה של קבוצת אנשים אחרת שלא לקתה בליבה, אין להסיק שההבדל בתפקוד הלב נובע כולו מהבדלים בתזונה. יש לנטרל את השפעת הגיל על המשתנים. הדרך הפשוטה ביותר מבחינה חישובית והמסובכת ביותר עבור עורכי הדגימות היא לקבל אל המחקר רק אנשים שגילם זהה. למשל, לחקור רק את הקשר בין תזונה להתקפי לב רק אצל אנשים בני 53.

בעבר היה מקובל שלא להשתמש בחלק מהדגימות בסקרים כדי ששתי הקבוצות הנדגמות יהיו בעלות הרכב דומה. עבודתו של הסטטיסטיקאי רונלד פישר באמצע המאה ה-20, מאפשרת לעשות בקרה על משתנים מתערבים ידועים בעזרת נוסחאות. עם זאת, בכל מחקר השוואתי עלולים להשפיע גם משתנים מתערבים **לא ידועים**.

בניסויים מדעיים ובמיוחד בניסויים קליניים נדרשות בקרות חמורות על תנאי הניסוי, משום שכל שינוי, לבד משינוי בגורם הבלתי תלוי, עלול ליצור משתנה מתערב, שיוביל למסקנות שגויות. ההגבלה היעילה ביותר של הטיית משתנים מתערבים לא ידועים היא ניסוי מבוקר הקצאה אקראית.

## ראו גם
*סיבתיות
*מתאם אקראי
*ראיה אנקדוטלית
*קום הוק ארגו פרופטר הוק
*פרדוקס סימפסון

## קישורים חיצוניים

קטגוריה:סטטיסטיקה
קטגוריה:כשלים לוגיים
תקופת האביב והסתיו

שמאל|ממוזער|190px| עיור בסין בתקופת האביב והסתיו-חציה הראשון של שלטון שושלת ג'ואו המזרחית
**תקופת האביב והסתיו** (בסינית: **春秋時代**) הוא כינויה של תקופה בהיסטוריה של סין הקדומה בין השנים 770 לפנה"ס ל-476 לפנה"ס. שמה של התקופה לקוח משם הספר רשומות האביב והסתיו המיוחס לקונפוציוס, שהוא תיעוד היסטורי של השנים 722 לפנה"ס ל-479 לפנה"ס בתוך אותה תקופה.
המשכה הישיר של תקופת האביב והסתיו היא תקופת המדינות הלוחמות.

## היסטוריה
### ביזור השלטון-לחימה בין מאות מדינות
במהלך התקופה התבזר בהדרגה מרכז הכוח בסין, בתקופה זו החלו שליטים צבאיים מקומיים, שהפעילה שושלת ג'ואו, לבסס את כוחם ולהתחרות על הגמוניה בתחומי ממלכת ג'ואו.
נערכו מלחמות רבות בין מאות המדינות שהרכיבו באותה תקופה את סין.

כתוצאה מעליית ונפילת מאות המדינות הזעירות ובעקבות המלחמות הודחו שליטים רבים מכסאם, ושכבת האצולה בסין התפוררה למעשה.

המצב החמיר בשל פלישות מצפון-מערב, דוגמת הפלישה של ה**צִ'ין**, שכפתה על ג'ואו להעתיק את בירתה מזרחה, ללְווֹיָאנְג.

הייתה זו תחילתו של שלב חדש בשושלת ג'ואו: שושלת ג'ואו המזרחית. כל אחת ממאות המדינות שקמו בסופו של דבר במהלך התקופה, המשיכה להיות כפופה לשושלת ג'ואו להלכה בלבד, כשהשליטה בפועל נתונה לאנשי שררה מקומיים.

## תרבות ודת
### ידיעת הקריאה והכתיבה
כתוצאה מהביזור השלטוני ועם התפשטותם של האצילים ברחבי הארץ נפוצה איתם גם ידיעת הקרוא-וכתוב אשר עד לאותה תקופה הייתה נחלתם הכמעט בלעדית של האצילים. התפשטות הקריאה והכתיבה עודדה את חופש המחשבה וההתפתחות הטכנולוגית, מעבר לברזל מהברונזה ארד.
ותקופה זו היוותה את עידן של פריחה פילוסופית בסין. תופעה זו, המכונה "מאה אסכולות החשיבה" (), התבטאה בצמיחת תנועות חשיבה חשובות כגון הקונפוציאניזם, הדאואיזם, הלגאליזם והמוהיזם.
לאחר זמן מה התפתחו מן הפילוסופיות השונות, כגון הקונפוציאניזם והדאואיזם, דתות במדינות השונות.

### קונפוציוס
גדול הפילוסופים הסינים חי בשנים 551 לפנה"ס - 479 לפנה"ס, בעל השפעה מכרעת על תרבותה. על פי המסורת נולד קונפוציוס בשנת 551 לפנה"ס בעיר צ'ופו, אז בירת מדינת לוּ.

## קישורים חיצוניים

* 

קטגוריה:סין: היסטוריה
אביב
מפלגת הלוחמים

**מפלגת הלוחמים** או **רשימת הלוחמים** הייתה מפלגה קטנה שפעלה בכנסת הראשונה.

מפלגת הלוחמים הוקמה על ידי יוצאי ארגון הלח"י עם קום המדינה ובראשה עמד נתן ילין-מור שנבחר מטעמה לחבר באספה המכוננת שהפכה לכנסת הראשונה. בין חברי המפלגה שלא זכו להיכנס לכנסת הראשונה מטעם המפלגה היו מתתיהו שמואלביץ', יעקב בנאי, גאולה כהן, ראש הממשלה לעתיד יצחק שמיר, וישראל אלדד, שעזב את הרשימה אחרי הבחירות לכנסת עם תומכיו והביא בסופו של דבר לפירוק המפלגה.

מזכ"ל מפלגה היה יצחק שמיר.

הרשימה זכתה ב-5,363 קולות, או 1.2% מכלל הקולות, דבר שזיכה אותה בח"כ אחד.

## ועידת יוצאי הלח"י
250px|ממוזער|שמאל|ועידת יוצאי הלח"י, 25 בינואר 1949. במרכז התמונה, מימין לשמאל: נתן ילין-מור, ישראל אלדד ויצחק שמיר
לאחר הבחירות לכנסת הראשונה, ב-25 בינואר 1949, התכנסו יוצאי הלח"י ל"ועידה הארצית הראשונה של לוחמי חירות ישראל", בקולנוע רמה שברמת גן.

בוועידה דנו בשתי החלטות: נתן ילין מור הציע להפוך את מפלגת הלוחמים למפלגת פועלים סוציאליסטית, וישראל אלדד הציע להקים תנועה רעיונית שתתרכז בהחזרת "מלכות ישראל".

יצחק שמיר תמך בהצעה של נתן ילין מור, וההצעה הזאת התקבלה ברוב של כשני שלישים. השליש שהתנגד, כולל אלדד, פרש והקים את הירחון הימני "סלם למחשבת חרות ישראל" שיצא לאור עד לשנת 1963.
לאחר ההחלטה על הקמת מפלגת פועלים סוציאליסטית, התווכחו חברי הוועידה על "הגדרת האויב" המרכזי של המפלגה. בסופו של דבר ניצח האגף השמאלי של הוועידה, ורוב הוועידה החליטה להגדיר את "האימפריליזם הבריטי" כאויב, ולקרוא לשכנים הערבים ל"שכנות טובה". על אף זאת, שמיר התנגד לקריאה לתמיכה בברית המועצות והציע על לשמור על נייטרליות בין הגוש המערבי לגוש המזרחי.

יצחק שמיר הציג את מטרות המפלגה לדעתו:

בסופו של דבר, למרות החלטת הוועידה, הדבר לא יצא לפועל ומפלגת הלוחמים התפרקה זמן לא רב לאחר הוועידה.

כחצי שנה לאחר פרישת אלדד, לקראת סוף 1949, קמה אופוזיציה פנימית בדמותו
של אברהם סלמן, שיצא נגד הנהגת המפלגה וילין-מור עקב אי־הצלחתה הפוליטית של המפלגה ודחיית כמה מהצעותיו. משלא התקבלו דרישותיו עזב גם הוא את המפלגה.

בתחילת 1950, עזבו המרקסיסטים בהנהגת פנחס גינוסר ושלמה אידלשטיין (לימם חגי אשד) עקב שלילית המרקסיזם כתפיסת עולם המפלגתית, והצהירו שאין טעם בקיום המפלגה.

## נציגי הרשימה בכנסת

*נתן ילין-מור

## קישורים חיצוניים

* מפלגת הלוחמים באתר הכנסת
* לרשימת מועמדים מלאה ראו כאן
* רשימת הלוחמים באתר הספרייה הלאומית
* מפלגת הלוחמים באתר העמותה להנצחת מורשת לח"י

## הערות שוליים

קטגוריה:לח"י
קטגוריה:ישראל: מפלגות ימין היסטוריות
קטגוריה:סיעות בכנסת
טונה (יחידת מידה)

ממוזער|שלט האוסר חניה לרכב שמשקלו הכולל מעל 4 טון
**טוֹנָה** (כך לפי האקדמיה ללשון העברית, אך נפוצה גם הצורה **טון**) היא יחידת מידה של מסה.

## סוגי הטונה
* לפי תקן SI – מערכת היחידות הבין-לאומית, וברוב חלקיו של העולם, טונה (Tonne) אחת שווה 1,000 קילוגרם, שהוא יחידת המידה הבסיסית של מסה. בארצות הברית היא מכונה **טון מטרי** (Metric ton), על מנת להבדילה מהמשמעויות האחרות.
* **טון קצר** (Short ton), הנמצא בשימוש בעיקר בארצות הברית, שווה 2,000 ליברות, כלומר 907.18474 ק"ג.
* לפי שיטת התקנים האימפריאלית שתוקננה במאה ה-13, **טון ארוך** (Long ton או Imperial ton) שווה 2,240 ליברות, כלומר 1,016.0469088 ק"ג. לטון ארוך יש עדיין שימוש מסוים בארצות הברית, בעיקר במדידת הדחק של אוניות ולשקילת גופרית. עדיין ניתן למצוא שימוש מסוים ביחידה זו גם באנגליה ובחלק ממדינות האימפריה הבריטית לשעבר כגון קנדה ואירלנד.

## ראו גם
* טון תפוסה (יחידת נפח)

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:יחידות מידה: מסה
ג'פרי ליבר

**ג'פרי ליבר** (באנגלית: **Jeffrey Lieber**; נולד ב-1969) הוא תסריטאי ומפיק קולנוע וטלוויזיה אמריקאי, הידוע בעיקר כיוצר של הסדרה אבודים.
## חייו
ליבר נולד באוונסטון, אילינוי, ארצות הברית ולמד בבית ספר תיכון אוונסטון. סיים תואר ראושון במשחק באוניברסיטת אילינוי באורבנה-שמפיין.

ליבר עובד ככותב וכמפיק בפועל עבור רשת הטלוויזיה פוקס עבור הפיילוט "Hitched". נכון להיום הוא מפיק פיילוט לסדרת טלוויזיה העונה לשם "Family Practice", עבור התאגיד היפני סוני.

ABC שכרה את ליבר כאשר היא מתבססת על תסריטו הראשוני אשר נקרא אז "Nowhere" (בתרגום חופשי:"שום מקום").  ליבר יצר סדרה ריאליסטית למדי, היונקת מוטיבים מיצירות קודמות (כמו "רובינזון קרוזו") ובנויה סביב המודל של היצירה "בעל זבוב" ו"להתחיל מחדש" (בכיכובו של טום הנקס). הסדרה עסקה בחבורת ניצולים שצריכה להתחיל מאפס ולהקים חברה אנושית מתפקדת. עם התקדמות הפרויקט, ABC החליטו לשנות כיוון ונתנו לג'יי ג'יי אברהמס ולדיימון לינדלוף, שכבר היה להם חוזה עם הרשת, לשכתב את התסריט. ליבר, שחשש כי לא יפוצה כראוי על עבודתו, הגיש תלונה לגילדת הכותבים של אמריקה. זו הובילה להליך בוררות, בסופו הוכר ליבר כיוצר-שותף של הסדרה. עם זאת, חוץ מתסריטו הראשוני ליבר לא המשיך לכתוב עבור אבודים.

ב-2002 השתתף בכתיבת התסריט של הסרט "מעיין הנצח".

## קישורים חיצוניים

קטגוריה:אמריקאים ילידי אילינוי
קטגוריה:אוונסטון (אילינוי): אישים
קטגוריה:במאי טלוויזיה אמריקאים
קטגוריה:תסריטאי טלוויזיה אמריקאים
קטגוריה:מפיקי טלוויזיה אמריקאים
קטגוריה:בוגרי אוניברסיטת אילינוי באורבנה-שמפיין
קטגוריה:אמריקאים שנולדו ב-1969
קלאוס פון אמסברג

**קלאוס פון אמסברג** (בגרמנית: **Klaus von Amsberg**, בהולנדית: **Claus van Amsberg**; 6 בספטמבר 1926 – 6 באוקטובר 2002), היה אריסטוקרט גרמני אשר נישא למלכה ביאטריקס מהולנד.

## ביוגרפיה
קלאוס נולד ב-6 בספטמבר 1926 בהיצאקר, לקלאוס פליקס פון אמסברג ולברונית גסטה פון דם בוסשה-הדנהאוזן. בנעוריו היה הנסיך חבר בתנועת הנוער ההיטלראי וכן שירת בוורמכט בתקופת מלחמת העולם השנייה בתפקידי מנהלה בדנמרק ובאיטליה. עם סיומה של המלחמה הוא נישבה על ידי כוחות ארצות הברית ב-1945 באיטליה וכששוחרר מהכלא עבר לבריטניה ומשם חזר לגרמניה.

קלאוס כיהן כדיפלומט מטעם מערב גרמניה, ובשנת 1965 הכיר את ביאטריקס, נסיכת אוראניה-נסאו בחופשת סקי בשווייץ. הרומן הורחק מעיני התקשורת ובסופו של דבר, למרות התנגדותו של העם ההולנדי עקב עברו הנאצי, אושרו הנישואין בידי המלכה יוליאנה, אמה של ביאטריקס ועל ידי הפרלמנט. החתונה נערכה ב-10 במרץ 1966, ולזוג נולדו שלושה בנים.

עקב חברותו של הנסיך בתנועת הנוער ההיטלראי בנערותו וכן עקב שירותו בוורמאכט, הוא זוהה על ידי העם ההולנדי כחלק מן העבר הגרמני הנאצי. במחאה ההמונית שהתעוררה בלטה הסיסמה "אני רוצה את אופני בחזרה", תזכורת להחרמת האופניים מן ההולנדים בידי הכובש הנאצי. בעת שחלפה כרכרת הזוג המלכותי ברחוב נזרקה לעברה פצצת עשן על ידי פעילים בתנועת פרובו, תנועה אנרכיסטית הולנדית. תקרית זו התפתחה לקרבות רחוב בין המשטרה למפגינים. אולם, ככל שחלפו השנים התמעטה דעת הקהל השלילית כנגדו והוא הפך לאחד מבני משפחת המלכות האהודים בהולנד.

בשנים האחרונות לחייו התמקד הנסיך קלאוס בקידום נושא מדינות העולם השלישי. ב-6 באוקטובר 2002, בגיל 76, מת הנסיך קלאוס ממחלת פרקינסון ומדלקת ריאות. הוא נקבר במרתף הקבורה המלכותי שבכנסייה החדשה בעיר דלפט.

## משפחתו
ב-10 במרץ 1966 התחתן קלאוס עם ביאטריקס, מלכת הולנד, ממנה נולדו לו שלושה בנים:
* וילם-אלכסנדר, מלך הולנד (נולד ב-1967)
* יוהאן-פריסו, נסיך אוראניה-נסאו (1968–2013)
* קונסטנטין, נסיך אוראניה-נסאו (נולד ב-1969)

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בני זוג של מנהיגי מדינות
קטגוריה:בית אוראניה-נסאו
קטגוריה:אצולה גרמנית
קטגוריה:אנשי הוורמאכט
קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:גרמנים שנשבו במלחמת העולם השנייה
קטגוריה:אבירי מסדר הפיל
קטגוריה:אישים הקבורים בכנסייה החדשה בדלפט
קטגוריה:גרמנים שנולדו ב-1926
קטגוריה:גרמנים שנפטרו ב-2002
יאגו, מלך בריטניה

**יאגו** (באנגלית: **Jago** או **Jaygo** - "יעקב") היה מלך בריטניה על פי ספרו של ג'פרי ממונמות' "ההיסטוריה של מלכי בריטניה".

אין תיעוד היסטורי למלכותו, והוא נחשב לאחד מהמלכים האגדיים של בריטניה.

יאגו היה בנו של גארגאסטיוס, ועלה לשלטון לאחר מות סיסיליוס הראשון, אחיו.

לאחר מותו עלה לשלטון קימארקאס, בנו של סיסיליוס.

## קישורים חיצוניים
* תיארוך מלכי בריטניה האגדיים

קטגוריה:בריטניה: מלכים אגדיים
קטגוריה:אישים שחיו במאה ה-7 לפנה"ס
קימארקאס

**קימארקאס** (באנגלית: **Kimarcus**; בוולשית: **Gorust**) היה מלך בריטניה על פי ספרו של ג'פרי ממונמות' "ההיסטוריה של מלכי בריטניה".

אין כל תיעוד היסטורי למלכותו, והוא נחשב לאחד המלכים האגדיים של בריטניה.

קימארקאס היה בנו של סיסיליוס הראשון, ועלה לשלטון לאחר מותו דודו, יאגו.

לאחר מותו עלה לשלטון גורבודאק, בנו.

## קישורים חיצוניים
* גניאולוגיה של קימארקאס
* תיארוך מלכי בריטניה האגדיים

קטגוריה:בריטניה: מלכים אגדיים
קטגוריה:אישים שחיו במאה ה-7 לפנה"ס
אברציה כרומטית

שמאל|ממוזער|250px|אברציה כרומטית- התמונה התחתונה צולמה בעדשה ללא תיקון האברציה כך שהתמונה מטושטשת, בעוד התמונה העליונה צולמה באמצעות עדשה כרומטית איכותית המתקנת את העיוות
**אברציה כרומטית** היא עיוות אופטי הפוגע ביכולת של מערכת אופטית למקד את כל אורכי הגל לאותה הנקודה. העיוות נגרם מתופעה שנקראת דיספרסיה: מקדם השבירה של עדשות משתנה כתלות באורך הגל. כיוון שמקדם השבירה של העדשה קובע את מרחק המוקד שלה, השינוי של מקדם השבירה לכל אורך גל משפיע על המיקוד של העדשה. כך, אובייקט המורכב ממספר צבעים מתרכז בנקודה שונה עבור כל צבע דבר הגורם לקבלת תמונה מטושטשת.

## סוגים של אברציה כרומטית
אברציה זו מורכבת למעשה, משתיים. האחת היא **צירית** או **אורכית**, והיא מתקבלת כתוצאה מהתכנסותן של קרני אור השייכות לאורכי גל שונים בנקודות שונות לאורך הציר האופטי. השנייה היא רוחבית או צידית, והיא נובעת מהתמקדותם של אורכי גל שונים בנקודות שונות (בגובה שונה) במישור המוקד. מיקום שונה על מישור המוקד מבטא הגדלה שונה של הדמות עבור אורכי גל שונים, מאחר שהיא מוגדרת על ידי היחס בין מרחק הדמות מהעדשה לבין מרחק העצם מהעדשה. מאחר שמרחקים אלה קשורים ביניהם באמצעות נוסחת גאוס, \frac{1}{f} = \frac{1}{u} + \frac{1}{v} , כאשר, u מציין את מרחק העצם מהעדשה, v מציין את מרחק הדמות מהעדשה, ו-f מציין את מרחק המוקד, הרי שאלו הן היבטים שונים של אותה תופעה בסיסית.

## תיקון (מזעור) אברציה כרומטית
שמאל|ממוזער|250px|אברציה כרומטית - כל אורך גל נשבר בזווית שונה ומתמרכז במרחק מוקד שונה.
שמאל|ממוזער|250px|דובלט - על ידי השימוש בשתי עדשות מסוגי זכוכית שונים ניתן להקטין את האברציה הכרומטית.

למרות השימוש הנעשה במונח תיקון, אין תיקון גמור, ומדובר בדרכים המיועדות למזער את העיוות ככל האפשר. אחת השיטות הראשונות להקטנת האברציה הכרומטית הייתה שימוש בעדשות בעלות יחס אורכי מוקד (מספר F) גדולים, דבר שהוביל ליצירת טלסקופים ארוכים מאוד, עשרות מטרים לעיתים. רק עם התחלת השימוש בדובלטים ולאחריהם טריפלטים התאפשר תיקון אופטי לאברציה הכרומטית. בטלסקופ דובלט נעשה שימוש בשתי עדשות מסוגי זכוכית שונים ובעלות מקדמי שבירה שונים. מכיוון שבין שתי העדשות ישנו משטח מגע, יש צורך ביצירת משטחים אופטיים מלוטשים בשלמות זה ביחס לזה, דבר קשה מאוד טכנית, מה שמעלה מאוד את מחירם של טלסקופים אלו.

### הקטנת אברציה כרומטית באמצעות עיבוד תמונה

## צילום

## מקורות
* אופטיקה גאומטרית, עמי יברכיהו, התעשייה הצבאית (1986)
* Optics, E Hecht, Addison-Wesley (1987)&lrm;
* Fundamentals of Optics, FA Jenkins & HE White, McGraw-Hill (1976)&lrm;
* Applied Optics, vol 1, L Levi, Wiley (1968)&lrm;;

## ראו גם
* עדשה אכרומטית
* עדשה אפוכרומטית
* עדשה

## קישורים חיצוניים

* 

קטגוריה:אופטיקה
נועם הלוי

**נועם זייד הלוי** (נולד ב־1952) הוא נגן כלי הקשה וכלי נשיפה ישראלי. שותף קבוע בתקליטים ומופעים של אהוד בנאי. בהופעותיו משלב קטעי תנועה וריקוד ייחודיים תוך כדי נגינה.

## שנים ראשונות
גדל בצפת, חיפה וראש פינה במשפחה מוזיקלית ותיקה בארץ שמקורה בעיר חאלב בסוריה. אחותו היא אסתר עופרים. כשהיה בן 17 הוציא תקליטון ובו שני שירים שכתב אהוד מנור והלחינה נורית הירש: "גלי בוכה בלילה" ו"ילדותי עברה עליי בדממה".לאחר שירות בצה"ל נסע לאירופה, חי בקומונה בגרמניה וניגן בלהקה Amon Düül. לאחר 1973 חזר לישראל והתגורר בתל אביב.

הופעתו הראשונה בישראל כנגן כלי הקשה הייתה במופע סע לאט של אריק איינשטיין, כחלק מלהקה בה ניגנו גם שלום חנוך ואריאל זילבר. בשנת 1976 השתתף כנגן כלי הקשה בלהקת הליווי של זילבר במופע הסולו שלו "רוצי שמוליק".

ב־1977 חזר לראש פינה, שם הכיר את אהוד בנאי כנגן גיטרה וזמר מתחיל. השניים שיתפו פעולה בפרויקטים ביתיים שונים ויחד עם מוזיקאים מהאזור.

ב־1981 חזר לתל אביב והשתלב בלהקת "כרומוזום" ביחד עם דורון אייל, רמי פורטיס, ואיוון מונטיאל, ובהופעות של מוזיקה אוונגארדית במועדון הפינגווין. הוא ניגן בכלי הקשה מסורתיים וכן על כיסא, מזמרה, משור, מכונית ואקווריום. ניגן בכלי נשיפה והופיע בקטעי דיבור וריקוד בהרכבים שונים וקצרי מועד. באותה תקופה הכיר את ז'אן ז'אק גולדברג ויוסי אלפנט, חבריו ללהקת "הפליטים" לעתיד.

## עם להקת הפליטים ואהוד בנאי
ב־1986 הקימו אהוד בנאי ויוסי אלפנט את להקת הפליטים והפיקו את התקליט "אהוד בנאי והפליטים", שבו היה להלוי תפקיד מפתח כמי שהביא, כדברי אהוד בנאי, את "הניחוחות הגליליים של ראש פינה" אל מוזיקת הרוק ויצר את הייחודיות של צליל התקליט. עוד לפני כן ניגן הלוי עם הרכב זה באופרת הרוק מאמי.

בהופעות שליוו את הוצאת התקליט ניגן הלוי על דרבוקה מאחורי וילון, כאשר זרקור מאיר אותו מאחור, אפקט שיצר צללית מעניינת, שהפכה לסמל היכר של הלוי.

מאז משתתף הלוי בפרויקטים רבים של בנאי. בין היתר ניגן בתקליטו של בנאי קרוב, ניגן חליל בתקליט שיצר בנאי עם אביו, יעקב בנאי, "תחת שיח היסמין", השתתף בסדרת המופעים של בנאי "מלון אורחים" (1989–1990), השתתף בשירת קולות ונגינה בכלי הקשה, פעמונה, פעמונים, חליל וכלי נשיפה מזרחיים מסורתיים בתקליטו של בנאי השלישי וכנגן ליווי של בנאי בהופעותיו.

## פעילויות נוספות
הלוי ליווה את יהודה פוליקר במופע "אפר ואבק" (בתקליט "אפר ואבק" ניגן פוליקר עצמו את תפקידי כלי ההקשה).

בשנות ה-90 שב לראש פינה ושיתף פעולה עם הבמאי דני וקסמן בכתיבת מוזיקה מקורית לסרטיו "מסע בגליל" (1990) ו"שירת הגליל" (1997).

עוד בשנות ה-90, השתתף ב"פרויקט חנוך לוין" בהלחנה ונגינה וליווה שותף נוסף של אהוד בנאי, דודי לוי, בתקליטיו והופעותיו.

ב-2003 היה שותף לזכייה, לצד אהוד בנאי וגיל סמטנה, בפרס אופיר למוזיקה המקורית הטובה ביותר עבור המוזיקה לסרט מסעות ג'יימס בארץ הקודש.

## קישורים חיצוניים

* באתר הסרט "חייב לזוז"

## הערות שוליים

קטגוריה:מלחיני קולנוע ישראלים
קטגוריה:נגני כלי הקשה ישראלים
קטגוריה:אהוד בנאי
קטגוריה:ישראלים שנולדו ב-1952
ג'קי מקלין

**ג'ון לנווד (ג'קי) מקלין** (באנגלית: **John Lenwood (Jackie) McLean**; 1931 - 31 במרץ 2006) היה נגן ג'אז, סקסופון אלט, מלחין ומורה אמריקאי.

## חייו
את עיקר חינוכו המוזיקלי קיבל מאביו, ג'ון האב, שהיה נגן גיטרה בלהקתו של טייני בראדשו, ועם מות אביו מסנדקו ומאביו החורג. בנוסף למד מוזיקה מכמה שכנים, ממורים ומנגנים חשובים אחרים כמו ת'לוניוס מונק, באד פאוול וצ'ארלי פארקר. במהלך קריירה ארוכה ופוריה ניגן והקליט מקלין עם כמה מאמני הג'אז הבולטים בתחום כמו צ'ארלס מינגוס, סאני רולינס, אורנט קולמן ופרדי האברד והיה חבר בהרכב "שליחי הג'אז" של ארט בלייקי.

בתחילת דרכו, סגנון נגינתו הושפע רבות מההארד-בופ, ובהמשך התפתח לסגנונות שונים רבים ואחרים, כמו הג'אז המודאלי, אך בנגינתו תמיד ניתן לשמוע את בסיס ההארד בופ נטוע היטב, בנוסף להשפעת הבלוז החזקה והסאונד הגבוה הייחודי לו.

מקלין לימד באוניברסיטאות ובתי ספר רבים והקים את המחלקה למוזיקה אפריקנית באוניברסיטת הרטפורד. בנוסף הקים, יחד עם אשתו דולי מקלין, ארגון לשימור ולתיעוד האמנות והתרבות של הפזורה האפריקאית. מקלין קיבל פרסים רבים על נגינתו ועל תרומתו לעולם המוזיקה.

הוא נפטר לאחר מחלה ארוכה ב-31 במרץ 2006, בהרטפורד, קונטיקט.

## קישורים חיצוניים

* 

* יאיר שפיגל, The SideMan - בלוג ג'אז ג'קי מקלין, המחזה והסרט The Connection.
* 
* 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:נגני ג'אז: סקסופוניסטים
קטגוריה:מלחינים אמריקאים
קטגוריה:מורים למוזיקה
קטגוריה:אמריקאים שנולדו ב-1931
קטגוריה:אמריקאים שנפטרו ב-2006
תל אל-הווא

**תל אל־הווא** (בערבית: **تل الهوى**) היא שכונה הנמצאת בדרום־מערב העיר עזה. בגבולה הצפוני של השכונה נמצא מתחם האוניברסיטה האיסלאמית בעזה. כמו כן, נמצאים בשכונה בניין משרד הפנים הפלסטיני ובניין שהיה מפקדת שירות הביטחון המסכל של הרשות הפלסטינית, עד השתלטות חמאס על עזה בשנת 2007. בעקבות ההשתלטות שונה ייעוד המבנה לתחנת משטרה. צמוד למתחם האוניברסיטה האיסלאמית, ממזרח לו, מצוי מתחם גדול של ארגון הסיוע אונר"א, ולידו בית החולים אל-קודס. מאז שנות ה־90 של המאה העשרים התפתחה השכונה ונבנו בה מבני ציבור ובתי מגורים מודרניים. הרחובות בשכונה רחבים, בדרך כלל, בהשוואה לרחובות ברוב שכונות עזה.

העיתונאי הבריטי אלן ג'ונסטון הוחזק בשכונה זו כבן ערובה על ידי משפחת דוע'מוש עד לשחרורו.

## היסטוריה
בלילה שבין 28 ו-29 בדצמבר 2008, במסגרת מבצע עופרת יצוקה, הפציץ חיל האוויר הישראלי את מבני האוניברסיטה האיסלאמית וגרם להם נזק רב בטענה כי במקום פותחו ונאגרו אמצעי לחימה. בהמשך המבצע, ב-15 בינואר 2009, בעת שכוחות צה"ל כיתרו את העיר, נפגע מתחם אונר"א משלושה פגזי ארטילריה שגרמו לדליקה במחסני המזון של הסוכנות. צה"ל הודיע כי האש נורתה בעקבות ירי מהמקום על כוח של חטיבת גבעתי שפעל באזור. בסיום המבצע, נמסר על ידי אמצעי תקשורת, כי לשכונה נגרם נזק כבד.

ב-9 במרץ 2012 נהרג זוהיר אל-קייסי, מזכ"ל ועדות ההתנגדות העממית ברצועת עזה, בתקיפה שביצע כלי טיס של צה"ל, בעת שנסע במכוניתו בשכונת תל אל-הווא. יחד איתו נהרג מוחמד אחמד אל-חנני, ששוחרר בעסקת שליט. לדברי צה"ל פעולת סיכול ממוקד זו נעשתה בעת שאל-קייסי עסק בתכנון פיגוע נגד ישראל.

ב-24 במרץ 2017 נורה למוות בראשו, ליד ביתו בשכונה, פעיל החמאס, מאזן פוקהא, ממשוחררי עסקת שליט. חמאס ייחס את ההתנקשות לישראל.

## קישורים חיצוניים

## הערות שוליים

קטגוריה:עזה: שכונות
סומלים

**סומלים** (בסומלית: **Soomaaliyeed**; בערבית: **الصوماليون**) הם קבוצה אתנית השוכנת בקרן אפריקה. רובם המכריע של הסומלים דוברי סומלית, שפה כושית שהיא ענף במשפחת השפות האפרו-אסיאתיות.

הסומלים מונים כ-16–20 מיליון והם מתרכזים בעיקר בסומליה (יותר מ-9 מיליון), אתיופיה (4.6 מיליון), קניה (2.4 מיליון) וג'יבוטי (524,000). ישנם סומלים גם בחלקים מסוימים של **[[המזרח התיכון]]**, צפון אמריקה ואירופה.
ממוזער
רוב הסומלים הם מוסלמים סונים.

## היסטוריה
ההיסטוריה של סומליה נמשכת עד לאלף ה-5 לפנה"ס, ואף מעבר לכך, עם עדויות ארכאולוגיות של ציורי מערות וקברים עתיקים. בימי קדם העם הסומלי היה מאוד מרכזי בסחר בין קרן אפריקה לשאר העולם העתיק. הסומלים היוו מקור מרכזי לסחר במור ובתבלינים- מוצרים שנחשבו למותרות בעולם העתיק. עם הולדת האסלאם, סוחרים רבים סחרו עם חצי האי ערב והביאו איתם לסומליה את הדת החדשה. המוסלמים שנרדפו בחצי ערב היגרו לסומליה ושם ביססו את האסלאם.

## קישורים חיצוניים

* 
* 

## הערות שוליים

קטגוריה:סומליה: דמוגרפיה
קטגוריה:אתיופיה: קבוצות אתניות
קטגוריה:ג'יבוטי: קבוצות אתניות
קטגוריה:קניה: קבוצות אתניות
אנגוס מקינון

**אנגוס מקינון** (באנגלית: **Angus McKinnon**; 8 בדצמבר 1886 - מאי 1968) היה כדורגלן סקוטי.

## קריירה
מקינון נולד בפייזלי שבסקוטלנד והחל את קריירת הנוער שלו במועדון פיטרסהיל, ולאחר מכן היגר דרומה והצטרף למועדון קארליסל יונייטד ששיחק בליגה של לנקשייר. במאי 1908 הוא היגר ללונדון והצטרף למועדון וולוויץ' ארסנל. בתחילת דרכו בארסנל הוא שיחק בעיקר בקבוצת המילואים, וערך את הופעת הבכורה שלו בהפסד 1 - 4 לברדפורד סיטי ב-12 בדצמבר 1908. באותה עונה הוא השתתף במשחק אחד נוסף בלבד. מקינון הוצב בעמדת הקשר השמאלי, בעיקר כמחליפו של הסקוטי רודי מקאיצ'ריין, ורק ב-1911 הוא הפך לשחקן הרכב קבוע במקום בן ארצו.

מקינון המשיך לשחק בהרכב של ארסנל עד להשעיית המשחקים הרשמיים בעקבות מלחמת העולם הראשונה, למעט שמונה חודשים בין מרץ לנובמבר 1914 שבהם היה פצוע. בתקופה שבה שיחק בארסנל המועדון ירד לליגה השנייה (1913); למרות זאת הוא המשיך לשחק שם גם בתקופת המעבר לאצטדיון הייבורי, והיה חלק מההרכב שהעפיל בחזרה לליגה הראשונה. בזמן המלחמה הוא שירת כנהג בחיל תותחנות השדה המלכותי, וחזר לשחק במועדון (שבינתיים נבחר להצטרף מחדש לליגה הראשונה) עם חידוש משחקי הכדורגל ב-1919. למרות שהיה כבר בן 32 הוא המשיך לשחק עבור ארסנל במשך שתי עונות נוספות, והחל את עונת 1921/1922 כקשר השמאלי הבכיר לפני שהוחלף על ידי טום ויטאקר הצעיר.

בקיץ 1922 שוחרר מקינון בהעברה חופשית, לאחר שהשתתף ב-217 משחקים והבקיע ארבעה שערים עבור ארסנל. הוא חתם בצ'רלטון אתלטיק, שיחק שם במשך עונה, ולאחר מכן עבר למועדון ויגאן בורו  שבו לא השתתף ולו במשחק ליגה אחד עד לפרישתו ב-1923. לאחר פרישתו הוא הצטרף לניו ברייטון; הוא שהה שם במשך 27 שנים עד ל-1962, ועבד כמאמן כושר או כמאמן.

## לקריאה נוספת
* ג'ף האריס וטוני הוג, Arsenal Who's Who, Independent UK Sports, 1995 ()

## קישורים חיצוניים

קטגוריה:כדורגלנים סקוטים
קטגוריה:קשרי כדורגל סקוטים
קטגוריה:כדורגלני ארסנל
קטגוריה:מאמני כדורגל סקוטים
קטגוריה:בריטים שנולדו ב-1886
קטגוריה:בריטים שנפטרו ב-1968
קינגסלי

**קינגסלי** (**Kingsley**) הוא שמם של מספר יישובים וכן שם פרטי ושם משפחה

קטגוריה:שמות משפחה
קטגוריה:שמות פרטיים לגברים
מרד אסירים

**מרד אסירים** הוא סוג של מהומות ומחאה חברתית שמתרחשות בבתי סוהר. מרד אסירים נחשב לאירוע חריג בפעילות בית כלא, ומערב פעולות מחאה והתנגדות של קבוצת אסירים נגד הנהלת הכלא, הסוהרים או קבוצות אסירים אחרים בניסיון לשנות מצב או להביע אי שביעות רצון.

מרד אסירים יכול לכלול פעילויות לא-אלימות כמו שביתת רעב, אי התייצבות לעבודה או לפעילויות אחרות במסגרת בית הסוהר, סירוב להתייצב לספירה; אך גם פעילויות אלימות וניסיונות להימלט מבית הסוהר.

## בתקופת השואה

בתקופת השואה ובמחנות הריכוז של גרמניה הנאצית התרחשו מספר מקרים של מרידות אסירים, לעיתים של שבויים (בעיקר בריטים), לעיתים של אסירים קומוניסטים או יהודים. ב-2 באוגוסט 1943 התרחש מרד במחנה טרבלינקה שהוביל בסופו של דבר לחיסול המחנה. גם במחנה סוביבור התרחשו מספר התקוממויות של האסירים, האחרון באוקטובר-נובמבר 1943. המרד בסוביבור צלח וכ-300 אסירים נמלטו ליער.

## בישראל

ב-31 ביולי 1958 נערך מרד אסירים בכלא שאטה, "מרד שאטה". מרד זה, בו נמלטו 66 אסירים ונהרגו שני סוהרים ו-11 אסירים, הביא לטלטלה עזה בשירות בתי הסוהר. טלטלה זו, הובילה לפרישתם של מפקדים בכירים רבים, ובהם נציב בתי הסוהר צבי חרמון.

מספר פעמים אורגנו מרידות אסירים על ידי אסירים ביטחוניים בבתי הכלא הישראליים. באוקטובר 2003 הכריזו אסירים ביטחוניים יהודיים על מרד אסירים. ביולי 2004 פרץ מרד אסירים ביטחוניים בכלא גלבוע, בו נפצע קשה קצין שב"ס משמן רותח שהושלך עליו. בנובמבר 2004 פרץ מרד אסירות ביטחוניות בכלא השרון.

מקרי מרד אסירים אירעו גם בבתי כלא צבאיים. הבולט שבהם היה מרד של אסירים בכלא שש שפרץ ב-9 באוגוסט 1997.

## בתרבות הפופולרית
* במהלך הסדרה נמלטים מתבצע מרד אסירים.
* הקליפ של השיר תנו לו צ'אנס של שלישיית מה קשור מציג מרד אסירים.
* הסרט הבריחה מסוביבור מראה את כל תוכנית התקוממות של אסירי המחנה, עד המרד הגדול, ובריחת האסירים.
*במהלך הסדרה כתום זה השחור החדש מתבצע מרד אסירות עקב מותה של אסירה בחדר האוכל בזמן מחאה כנגד יחס הסוהרים.

## קישורים חיצוניים
* יצחק ארד, מרד בגיהנום - סיפור המרידות של אסירי מחנות ההשמדה בלז'ץ, טרבלינקה וסוביבור
* 

## הערות שוליים

*
קטגוריה:דרכי מחאה
נציבות קבילות הציבור לחוק ביטוח בריאות ממלכתי

**נציבות קבילות הציבור לחוק ביטוח בריאות ממלכתי** היא יחידה הפועלת במסגרת משרד הבריאות, ותפקידה לברר תלונות של הציבור על קופות חולים ונותני שירותים מטעמן, בהתאם לחוק ביטוח בריאות ממלכתי. הנציבות הוקמה בשנת 1995, בהתאם לפרק ט' בחוק ביטוח בריאות ממלכתי.

בראש הנציבות עומד נציב קבילות הציבור לחוק ביטוח בריאות ממלכתי. ראשונה מילאה תפקיד זה ד"ר קרני רובין, פסיכיאטרית בהכשרתה. בשנת 2007 החליפה אותה אתי סממה, שעמדה קודם לכן בראש תחום מעקב ומידע באגף למיון טכנולוגיות רפואיות במשרד הבריאות. החל משנת 2015, עמדה בראש הנציבות הנציבה ד"ר אסתר בן חיים, עורכת דין בהכשרתה. בשנת 2018 היא עברה לנהל את נציבות תלונות הציבור במשרד מבקר המדינה, ומשנת 2019 עומדת בראש הנציבות עו"ד נילי חיון דיקמן.

כל מבוטח שסבור שזכויותיו לפי החוק הופרו, זכאי לפנות בתלונה אל נציבות הקבילות, וזו, לאחר שהיא מקבלת את עמדת הקופה, פוסקת האם הקבילה מוצדקת אם לאו. חשיבותה של הנציבות גברה בעקבות תיקון לחוק ב-2007, בו נקבע שבמקרה שבו מסרבת קופת חולים לפעול על פי הוראת הנציבה ולממן טיפול, רשאי המבוטח לשלם בעצמו את הטיפול ולקבל החזר ישירות ממשרד הבריאות.

במסגרת תפקידה מתחה נציבת הקבילות אתי סממה בהזדמנויות אחדות ביקורת על קופות-החולים לגבי הדרך שבה הן מיישמות את הוראות החוק. כך למשל, באוקטובר 2007 תקפה את נוהלי שירותי בריאות כללית בנושא הסעת חולי דיאליזה לטיפולים רפואיים. ביוני 2008 קבעה סממה כי קופת חולים מאוחדת מונעת בניגוד לחוק תרופות שנועדו למנוע זיהומים הנגרמים מכימותרפיה, מעשרות ממבוטחיה שחולים בסרטן, אף שהן כלולות בסל הבריאות, ותוך סיכון חיי מבוטחים. סממה הוסיפה כי גם במקרים שבהם הקופה מאשרת את התרופה, היא עושה זאת לאחר הכבדה ממשית על מבוטחיה.

החל משנת 2016 החלה הנציבות החלה לקיים כנסי הסברה שנתיים, הסוקרים את אופי והיקף הטיפול בקבילות שטופלו על ידי הנציבות במהלך השנה שחלפה, וזאת בהתאם לדו"ח השנתי המתפרסם על פעילות הנציבות. הכנס האחרון התקיים ב-29 בנובמבר 2016 במתחם "נא לגעת" בנמל יפו.

## קישורים חיצוניים
*נציבות קבילות הציבור לחוק ביטוח בריאות ממלכתי, באתר משרד הבריאות

## הערות שוליים

קטגוריה:משרד הבריאות
קטגוריה:ישראל: ארגונים ממשלתיים
קטגוריה:ישראל: בריאות ורפואה
ביטוח בריאות ממלכתי
פוליאוריתן

שמאל|ממוזער|300px|תגובת פוליאוריתן כללית
ממוזער|250px|סיבי פוליאוריתן על רדיד אלומיניום
**פוליאוּרֶתן** (Polyurethane) הוא פולימר נפוץ המורכב משרשרות של יחידות אורגניות הקשורות בקשרים אוריתניים (קשר הידרוקסיל-איזוציאנט). מולקולות הפוליאורתן נוצרות מהתרכבות של מולקולה (מונומר) המכילה לפחות שתי קבוצות איזוציאנט עם מולקולה אחרת המכילה לפחות שתי קבוצות הידרוקסיל (כוהל) (תהליך פילמור). תהליך ההתרכבות מתרחש בנוכחות זרז (קטליסט).

תרכובות פוליאורתן משמשות לייצור מגוון גדול של מוצרים. ניתן להרכיב את הפוליאורתן במשרע רחב של תכונות פיזיקליות (ביניהן צפיפות, קושי, מוליכות תרמית וכו'). כמה מהיישומים הנפוצים הם:
* מוצרים מוקצפים גמישים בעלי צפיפות נמוכה המשמשים בתעשיית הריפוד, אריזה ומזרנים.
* מוצרים מוקצפים קשיחים בצפיפות נמוכה המשמשים לבידוד תרמי. פוליאורתן מוקצף עשוי להגיע למוליכות תרמית נמוכה עד כדי 0.018W/mK, ובכך הוא מהווה את חומר הבידוד התרמי הטוב ביותר (פרט לוואקום). זהו חומר קצף הבידוד העיקרי במקררים ביתיים ומסחריים, בתי קירור, דוודים וקולטים לחימום מים וכו'.
* מוצרים מוקצפים חצי-גמישים בעלי צפיפות נמוכה עד בינונית המשמשים לייצור מוצרים סופגי אנרגיה כדוגמת פגושים ואריזות.
* חומרים מוקצפים או קומפקטיים קשיחים, בעלי קרום חיצוני צפוף, המשמשים לייצור חלקים מבניים ומארזים כדוגמת משענות היד בכיסאות משרדיים.
* מוצרים קומפקטיים גמישים בעלי צפיפות גבוהה המשמשים לאיטום, ייצור ידני של תבניות אלסטיות ועוד.
* דבקים לייצור רכיבים רב שכבתיים ומשטחים סופגי אנרגיה.
* בתעשיית הרכב - לוחות מרכב דגם מכונית הספורט הבריטית ה-רליאנט Scimitar SS1 היו עשויים פוליאוריתן או זכוכית מחוזקת פוליאסטר, מצוידת על מסגרת חצי שטח המארז
רוב מוצרי הפוליאורתן מיוצרים על ידי תגובה בין שני רכיבים המסופקים בנפרד, אך ישנם גם מוצרים המבוססים על פוליאורתן חד-רכיבי כגון דבקים וקצף לקיבוע/מילוי, הארוזים לרוב במכל מדוחס.

את הפוליאורתן המציא ב-1937 אוטו באייר, במסגרת עבודתו בחברת אי גה פארבן. בשנות ה-50 וה-60 הוגש בממוצע כל יום פטנט חדש הקשור לפוליאורתן.

## ראו גם
* שִׁתְנָן
* ויסקו
* פוליטורה (פולימר אוריתני המשמש לציפוי רהיטים)

## קישורים חיצוניים

* 

## הערות שוליים

קטגוריה:הנדסה כימית
קטגוריה:כימיה אורגנית
קטגוריה:פולימרים
קטגוריה:המצאות גרמניות מהתקופה הנאצית